Jou daaglikse brood | Goed Wat Vir My Mooi
Posted by: schabbers | Mei 22, 2013 Jou daaglikse brood
DIE STORIE VAN BROOD
Die broodverhaal het al in 10 000 vC begin. Vanaf die eerste primitiewe graan en watermengsels tot die onbeperkte soorte brood wat ons vandag kan eet, het brood al ‘n lang pad geloop.
Elke kultuur het sy eie brood en tans is daar duisende verskillende brode wêreldwyd. Duitsland is egter die voorloper in die maak van brood. Hulle spog met 500 verskillende tipes brood en oor ‘n 1000 verskillende soorte broodrolletjies wat in 16 000 bakkerye gebak word.
Brood is oral en ook binne-in mense se harte, maak nie saak watter kleur, nasie of kultuur nie.
Brood is soveel meer as net ‘n kossoort: dit is ‘n leefwyse, dit is ‘n manier om mense te wys jy gee om, dit bewys ‘n ma se liefde en toewyding vir haar gesin – elke liewe toebroodjie wat met liefde gemaak is. Dit vergesel ons op ons reis as padkos, dit bring mense bymekaar.
Om ‘n brood saam met iemand te breek, is ‘n eer en tyd goed bestee. Dit bou brûe, dit laat mense die eenvoudige dinge van die lewe geniet en soms, as dit nodig is, ook mekaar se hartseer.
‘n Broodwinner is die persoon wat sorg dat sy/haar gesin so goed as moontlik versorg is. Hy/sy plaas die brood op die tafel. Die broodmandjie van ‘n land is die belangrikste landbougedeelte en sorg letterlik dat daar kos vir ‘n nasie is. As jy iemand se witbroodjie is, het jy ‘n spesiale plekkie in daardie persoon se hart.
As iemand vir jou sê jy is die beste ding na gesnyde brood – weet jy jy is darem belangrik, maar staan definitief nie in die eerste plek nie!
Regoor die grense van lande, deur al die eeue, het brood die metafoor geword vir al die nodigste dinge in die lewe.
Brood vorm die basis van hoe ons eet. Die armste mense oorleef op brood, die rykste onder ons geniet dit as ‘n lekkerny: feit bly staan – daar is niks soos die reuk van varsgebakte brood en niks lekkerder as ‘n sny warm brood, gesmeer met ‘n dik laag botter en tuisgekookte konfyt nie!
« Jy is…
If I die young »
Blog Stats 389,767 hits